A MUNKÁLTATÓI VISSZAÉLÉSEK BEJELENTÉSE

A Pikopack Zrt. (a továbbiakban: Társaság) üzleti tevékenységének alapja a jogszabályok betartása, az őszinte, tisztességes, megbízható és etikus magatartás.

A Társaság a panaszokról és a közérdekű bejelentésekről szóló 2013. évi CLXV. törvényben foglalt rendelkezéseknek megfelelően – figyelemmel a Munka törvénykönyvéről szóló 2012. évi I. törvény 9. § (2) bekezdésére – munkáltatói visszaélés-bejelentési rendszert (továbbiakban: Bejelentő rendszer) üzemeltet.

A Bejelentő rendszer célja, hogy lehetőséget biztosítson a fenti jogszabályban foglaltak megszegése miatt a munkáltatói visszaélések bejelentésére.

A Bejelentő rendszerbe a Társaság munkavállalói, valamint a Társasággal szerződéses viszonyban álló, vagy olyan külső személyek tehetnek bejelentést, akiknek a bejelentés megtételéhez vagy a bejelentés tárgyát képező magatartás orvoslásához méltányolható jogos érdekük fűződik.

A bejelentés megtételekor a bejelentő nevét, lakcímét és elérhetőségét (telefonszám) kell megadni. A bejelentés név nélkül, anonim módon is megtehető, ám ilyen esetben a bejelentés vizsgálata mellőzhető.

A bejelentő bejelentését két féle módon teheti meg írásban:

1. elektronikus úton a [bejelentes@pikopack.hu](mailto:bejelentes@pikopack.hu) címre kell megküldeni vagy
2. papír alapon, postai úton kell eljuttatni zárt borítékban: a borítékot a Pikopack Zrt. nevének feltüntetése mellett, a „Compliance szakértőnek” címezve, a 3390 Füzesabony, Kerecsendi u. 123. címre kell megküldeni.

A munkáltatói visszaélés gyanújának bejelentéséhez a bejelentőnek – lehetőség szerint – a Visszaélés-bejelentési szabályzat mellékletét képező „Munkáltatói visszaélés-bejelentési nyomtatványt” kell kitöltenie a rendelkezésére álló adatok alapján, és nyilatkoznia kell arról, hogy a bejelentést jóhiszeműen, valós tények és információk közlésével teszi, vagy kellő alappal feltételezi, hogy azok valósak (a nyomtatvány használata a bejelentés megtételének nem kizárólagos kelléke, vagyis a bejelentés bármilyen módon, írásban megtehető azzal, hogy a jóhiszeműségre vonatkozó nyilatkozat megtétele minden esetben kötelező tartalmi elem, ennek hiányában a Társaság a bejelentést érdemi vizsgálat nélkül elutasítja.)

Az eljárást 30 napon belül le kell folytatni. Amennyiben a rendelkezésre álló határidő kevésnek bizonyul, a Társaság dönthet a vizsgálatra rendelkezésre álló határidő egyszeri 30 nappal történő meghosszabbításáról. Rendkívüli esetben a Társaság mérlegelési jogkörében dönthet ennél hosszabb határidő megállapításáról is. Az eljárási határidőkbe az adatkérések (hiánypótlások) teljesítési határideje nem számít bele. Amennyiben a vizsgálat előreláthatólag 30 napnál hosszabb ideig tart, a bejelentőt a Társaság tájékoztatja erről.

Figyelem! A bejelentőt nem érheti hátrány a bejelentés megtétele miatt. Személyes adatai csak a bejelentés alapján kezdeményezett eljárás lefolytatására hatáskörrel rendelkező szerv részére adhatók át, amennyiben e szerv annak kezelésére törvény alapján jogosult, vagy az adatai továbbításhoz a bejelentő egyértelműen hozzájárult.

A bejelentő adatai egyértelmű hozzájárulása nélkül nem hozhatók nyilvánosságra.

A bejelentő személyes adatainak kezelésére vonatkozóan a Társaság az Adatkezelési tájékoztatóban foglaltakat alkalmazza: [Adatkezelési tájékoztató](http://www.pikopack.hu/medias/media/other/99/adatkezelesi-tajekoztato-visszaeles-bejelentes-pikopack-zrt.docx)

Ha nyilvánvalóvá válik, hogy a bejelentő rosszhiszeműen járt el, és ezzel bűncselekményt vagy szabálysértést követett el, másnak kárt vagy egyéb jogsérelmet okozott, adatai az eljárás kezdeményezésére, illetőleg lefolytatására jogosult szerv vagy személy részére átadhatók.